ྱིན་པ་ལ་སོགས་པ་མཚུངས་པར་སྒྲུབ་པ་ཡོད་པ་བཞིན་ནོ། །ཚོགས་མཚུངས་ཀྱང་ཞིང་གཅིག་ཏུ་ནི་གཉིས་ཀྱང་འབྱུང་མི་སྲིད་ན་མང་པོ་ལྟ་ཅི་སྨོས་ཤིང་། ཚོགས་དུས་མཉམ་དུ་བསགས་པ་དག་རིམ་གྱིས་འབྱུང་བའང་མི་རིགས་པའི་ཕྱིར། སངས་རྒྱས་ཀྱི་ཞིང་དུ་མར་སངས་རྒྱས་མང་པོ་འབྱུང་བ་ཁོ་ནའོ། །གཅིག་ཏུ་གཉིས་ཀྱང་མི་སྲིད་པ་ནི་བྱང་ཆུབ་སེམས་དཔའི་ཚེ་ན་དུས་རིང་པོར་བདག་འཇིག་རྟེན་ལོང་བ་འདྲེན་པ་མེད་པ་རྣམས་ཀྱི་འདྲེན་པར་གྱུར་ཅིག །ཅེས་སྨོན་པ་འགྲུབ་པའི་ཕྱིར་དང་། ཞིང་གཅིག་ཏུ་སངས་རྒྱས་གཅིག་ཉིད་ཀྱིས་ཐམས་ཅད་ཀྱི་དོན་སྒྲུབ་ནུས་པས་གཉིས་འབྱུང་བ་དོན་མེད་པའི་ཕྱིར་དང་། གཅིག་ཉིད་འབྱུང་བས་རེ་བའི་གནས་གཞན་མེད་པར་ཤེས་ནས་དེ་ཉིད་ལ་རབ་ཏུ་གུས་ཤིང་ཆོས་ཡང་དག་པར་བླངས་ནས་སྒྲུབ་པ་ལ་སྒྲིམས་ནས་སེམས་ཅན་གྱི་དོན་ཆེན་འགྲུབ་པའི་ཕྱིར་ཞེས་འབྱུང་བས་མི་མཇེད་ཀྱི་ཞིང་འདིར། སངས་རྒྱས་སྟོང་འབྱུང་བ་ལས། སྟོན་པ་ཤཱཀྱའི་རྒྱལ་པོ་འཇིག་རྟེན་འདིར་འབྱུང་བ་ལྟ་བུའི་དུས་སངས་རྒྱས་གཞན་འཇིག་རྟེན་འདིར་འོང་བའི་གོ་སྐབས་ཡོད་པ་མ་ཡིན་ཏེ། དེ་བཞིན་གཤེགས་པ་ནི་འགྲན་ཟླ་མེད་པའི་ལས་བསགས་པའི་ཕྱིར་ཞེས་པ་ལ།
ཞལ་སྔ་ནས། ལུང་རིགས་དེ་དག་གིས་དེ་ལྟར་སྒྲུབ་པ་ནི་ཆེར་མ་ངེས་ཏེ། དེ་ལྟ་ན་སངས་རྒྱས་ཐམས་ཅད་ལོངས་སྤྱོད་རྫོགས་པའི་སྐུར་འཚང་རྒྱ་བའི་ཞིང་འོག་མིན་ཁོ་ནར་བཤད་གདའ་བས། ཁྱེད་ལྟར་ན་འོག་མིན་གྱི་ཞིང་དེར། དུས་གཅིག་ཅར་ལ་ལོངས་སྤྱོད་རྫོགས་སྐུ་གཅིག་ལས་གཉིས་པ་འབྱུང་མི་རིགས་པར་འགྱུར་ཏེ། ཁྱེད་རང་འདོད་པ་དེ་ལྟའི་ཕྱིར། འདོད་མི་ནུས་ཏེ། དེང་སང་རྒྱ་བོད་ཕལ་ཆེ་བས་སངས་རྒྱས་ཐམས་ཅད་སངས་རྒྱས་པའི་འོག་མིན་ཆོས་དབྱིངས་ཀྱི་ཕོ་བྲང་དེ་དམིགས་རྣམ་ཡོངས་སུ་མ་ཆད་པའི་གཅིག་ལ་འདོད་པར་གྲགས་པ་ཉིད་ཀྱི་ཕྱིར་རོ། །ཡང་བདག་སེམས་ཅན་འདྲེན་པ་མེད་པའི་དུས་བདག་འདྲེན་པར་གྱུར་ཅིག་ཅེས་དང་། སངས་རྒྱས་གཅིག་ཁོ་ན་ལ་དཀོན་པའི་འདུ་ཤེས་སྐྱེ་བ་སོགས་ཀྱི་མཆོག་གི་སྤྲུལ་སྐུ་མ་དག་པའི་ཞིང་དུ་སླར་སངས་རྒྱས་ཚུལ་སྟོན་པ་ན་ཐུན་མོང་བའི་གདུལ་བྱ་འདུལ་བའི་ཐབས་ཀྱི་ཚུལ་ལ་དེ་སྐད་དུ་བསྟན་པར་ཟད་ཀྱི། དེ་ཙམ་གྱིས་མཆོག་གི་སྤྲུལ་སྐུ་གཅིག་འཇིག་རྟེན་ནམ་རང་གི་ཞིང་དེར་གནས་རིང་ལ། ཞིང་དེར་སངས་རྒྱས་གཞན་འབྱུང་བའི་གོ་འགེགས་པར་བསྟན་པ་ག་ལ་ཡིན་ཏེ། སངས་རྒྱས་ནི་འགྲན་ཟླ་མེད་པའི་ལས་ཀྱི་འབྲས་བུ་ཅན་ཡིན་པའི་ཕྱིར་ཞེས་པའི་དོན་ཡང་ཆེས་མ་གོ་བར་སྣང་བའི་ཕྱིར་ཏེ། དེའི་དོན་ནི་བདུད་བཞི་དང་སྒྲིབ་པ་གསུམ་གྱི་མཐུས་འགྲན་པར་བྱ་བའི་གནས་མ་ཡིན་པས་ཕྱོགས་ཐམས་ཅད་ལས་རྣམ་པར་རྒྱལ་བའི་རྒྱལ་བ་བཅོམ་ལྡན་འདས་ཆེན་པོ་ཡིན་པའི་ཕྱིར་ཞེས་དགོངས་ལ། འོ་ན། རྡུལ་གཅིག་སྟེང་ན་རྡུལ་རྙེད་སངས་རྒྱས་རྣམས། །ཞེས་པ་ལྟ་བུར་སངས་རྒྱས་ཇི་སྙེད་ཅིག་འཁོད་པ་ན། དེ་དག་ཕན་ཚུན་འགྲན་ཟླ་དང་བཅས་ཏེ་འཁོད་པ་ནི་མ་ཡིན་ཏེ། སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཁྱད་པར་མེད་པར་མཉམ་པ་ཉིད་དུ་མཉམ་པ་ཉིད་ཀྱི་སྒོ་ནས་མཉམ་པ་ཉིད་དུ་སེམས་ཅན་གྱི་དོན་རྒྱ་ཆེན་པོ་སྒྲུབ་པར་མཛད་པ་ཡིན་ནོ། །འོ་ན་ཞིང་གཅིག་ཏུ་སངས་རྒྱས་གཉིས་ལྷན་གཅིག་ཏུ་མི་འབྱུང་བྱ་བ་ནི། རིགས་ཅན་གསུམ་གྱི་གདུལ་བྱའི་ངོར། «སངས་རྒྱས་རྣམས་ཀྱི་ངོ་བོ་ཉིད་དང་ཆོས་ཀྱི་སྐུ་ནི་སྒྲིབ་པ་ཐམས་ཅད་དང་བྲལ་བ་སྤྲོས་པ་དང་བྲལ་བའི་རང་བཞིན་དུ་མཉམ་པ་ཉིད་དུ་འཇུག་པས། སངས་རྒྱས་ནང་ཕན་ཚུན་གཅིག་ཐ་དད་ཀྱི་སྤྲོས་མཚན་དང་བྲལ་ཀྱང་ཀུན་རྫོབ་གདུལ་བྱའི་ངོར་སྔོན་གྱི་སྨོན་ལམ་དང་། ཐུགས་རྗེའི་ཕྲིན་ལས་ཀྱི་འཇུག་ཚུལ་ནི་ལོངས་སྤྲུལ་གྱི་སྐུ་མཐའ་ཡས་པར་འཇུག་སྟེ། ཇི་སྐད་དུ། ཟག་མེད་དབྱིངས་ནས་སངས་རྒྱས་རྣམས། །མཁའ་ལྟར་ལུས་ནི་མེད་ཕྱིར་དང་། །སྔོན་གྱི་ལུས་རྗེས་འབྲང་བའི་ཕྱིར། །གཅིག་མིན་མང་པོ་ཉིད་མ་ཡིན། །ཞེས་དང་། ཁྱད་པར་སངས་རྒྱས་ཐམས་ཅད་ཕྱི་ནང་གི་འཁོན་པོ་མ་ལུས་པ་རྣམས་ཐམས་ཅད་ཟད་པར་བྱས་ཏེ། སངས་རྒྱས་ནང་དུ་འགྲན་ཟླའི་གནས་སྐབས་མེད་པར་མི་གནས་པའི་མྱང་འདས་ཀྱི་ཞི་བ་ཆེན་པོར་མཛད་པ་ཐམས་ཅད་རོ་གཅིག་ཏུ་འདྲེས་པར་གྱུར་པ་ཡིན་ཏེ། ཇི་སྐད་དུ། ཇི་ལྟར་ཉི་མའི་དཀྱིལ་འཁོར་གྱི། །འོད་ཟེར་དཔག་ཏུ་མེད་འདྲེས་ཤིང་། །རྟག་ཏུ་བྱ་བ་གཅིག་ལ་འཇུག །འཇིག་རྟེན་ལ་ཡང་སྣང་བར་བྱེད། །དེ་བཞིན་ཟག་མེད་དབྱིངས་ནས་ཀྱང་། །སངས་རྒྱས་དཔག་ཏུ་མེད་འདྲེས་ཤིང་། །མཛད་པ་གཅིག་གིས་མཛད་པ་ལ། །ཡེ་ཤེས་སྣང་བ་མཛད་པར་འདོད། །ཅེས་དང་། ཡང་རྒྱན་རྩ་འགྲེལ་ལས། དེ་དག་རྟེན་དང་དགོངས་པ་དང་། །ཕྲིན་ལས་ཀྱིས་ནི་མཉམ་པ་ཉིད། །རང་བཞིན་དང་ནི་རྒྱུན་མི་ཆད། །རྒྱུན་གྱི་དེ་དག་རྟག་པ་ཉིད། །ཅེས་སངས་རྒྱས་ཐམས་ཅད་ཀྱི་སྐུ་གསུམ་པོ་དེ་དག་ནི་གོ་རིམ་བཞིན་དུ་རྣམ་པ་གསུམ་གྱིས་ཁྱད་པར་མེད་དེ། རྟེན་གྱིས་ནི་ཆོས་ཀྱི་དབྱིངས་ཐ་མི་དད་པའི་ཕྱིར། དགོངས་པས་ནི་སངས་རྒྱས་ཀྱི་དགོངས་པ་ཐ་དད་པ་མེད་པའི་ཕྱིར་རོ། །ཕྲིན་ལས་ཀྱིས་ནི་ཕྲིན་ལས་ཐུན་མོང་བའི་ཕྱིར་སྐུ་གསུམ་པོ་དེ་དག་ལ་གོ་རིམ་བཞིན་དུ་གང་གིས་ན་དེ་བཞིན་གཤེགས་པ་རྣམས་ཀྱི་སྐུ་རྟག་པའོ་ཞེས་བརྗོད་པས་རྟག་པ་ཉིད་རྣམ་པ་གསུམ་དུ་རིག་པར་བྱ་སྟེ། ངོ་བོ་ཉིད་ཀྱི་སྐུ་ནི་རང་བཞིན་གྱིས་རྟག་པའི་ཕྱིར་རང་བཞིན་གྱི་རྟག་པ་ཡིན་ནོ། །ལོངས་སྤྱོད་རྫོགས་པའི་སྐུ་ནི་རྒྱུན་མི་ཆད་པ་སྟེ། ཆོས་ལ་ལོངས་སྤྱོད་རྫོགས་པའི་རྒྱུན་མི་ཆད་པའི་ཕྱིར། སྤྲུལ་པའི་སྐུ་ནི་རྒྱུན་གྱིས་མི་སྣང་བར་བྱས་ནས་ཡང་ནས་ཡང་དུ་སྤྲུལ་པ་ཀུན་ཏུ་སྟོན་པའི་ཕྱིར་ཞེས་འབྱུང་ངོ་། །མཆན། »མཛད་པ་བཅུ་གཉིས་ཀྱི་ཚུལ་སྟོན་པའི་མཆོག་གི་སྤྲུལ་སྐུ་གཉིས་ཅིག་ཅར་མི་འབྱུང་བ་ལ་དགོངས་པའོ། །
དེ་ལྟ་མིན་པར་ཞིང་འདིར་ཤཱཀ་ཐུབ་རིང་ལ། སངས་རྒྱས་གཞན་འབྱུང་བ་གཏན་མིན་ན། ཞིང་འདིར་དམ་ཆོས་པད་དཀར་གསུངས་པའི་དུས་སུ་དེ་བཞིན་གཤེགས་པ་རིན་ཆེན་མང་སོགས་དཔག་མེད་བྱོན་པ་དང་། ཁྱད་པར་མཆོག་གི་སྤྲུལ་སྐུ་ཉིད་ཀྱིས་ཞིང་འདིར་རྒྱུད་ཀྱི་སྤྲུལ་བཤད་མཛད་པའི་སྐབས། རིགས་ལྔ་རིགས་དྲུག་སོགས་སངས་རྒྱས་མཐའ་ཡས་པར་བྱོན་པ་ཐམས་ཅད་དྲན་པར་མ་གྱུར་ཏམ། དེར་མ་ཟད་སངས་རྒྱས་འདིའི་བསྟན་པའི་རིང་ལ། སྔགས་ལུགས་ཀྱིས་ཚེ་གཅིག་ལུས་གཅིག་ཏུ་མངོན་པར་རྫོགས་པར་སངས་རྒྱས་པའི་ཨིནྡྲ་བྷཱུ་ཏི་ལ་སོགས་བགྲང་གིས་མི་ལང་བར་བྱོན་པའང་མ་ཡིན་ནམ། སངས་རྒྱས་ཇི་སྙེད་བྱོན་པ་ཐམས་ཅད་ཞིང་དེར་མཛད་པ་བཅུ་གཉིས་ཀྱི་ཚུལ་སྟོན་དགོས་སོ་ཞེ་ན། འོ་ན་སངས་རྒྱས་ཤཱཀ་ཐུབ་ཀྱི་འཁོར་དུ་བྱོན་པའི་བྱམས་པ་སོགས་ཀྱིས་ཀྱང་མ་ངེས་ལ། དེར་མ་ཟད། ཕྱི་མའི་མུར་ཐུག་པར་སྐྱེ་འཕགས་ཆོས་སྨྲ་བའི་འཁོར་དུའང་སྐྱེ་བ་སྤྲུལ་པའི་སྐུ་སངས་རྒྱས་འབྱུང་དུ་མི་རུང་བ་མ་ཡིན་ཏེ། རྗེ་བཙུན་སྒམ་པོ་པ་ཟླ་འོད་གཞོན་ནུའི་འཁོར་དུ། སངས་རྒྱས་འཁོར་བ་འཇིགས། སེང་གེ་སྒྲ། ཀླུ་རིགས་སྒྲོན་མ་སོགས་ཀྱི་ངོ་བོ། རྗེ་ཕག་གྲུ། དུས་མཁྱེན། འཇིག་རྟེན་མགོན་པོ་ལྟ་བུ་རྣམས་བྱུང་བ་ཉིད་ཀྱིས་དེ་འདྲའི་རིགས་གཞལ་གྱིས་མི་ལང་བས་སོ། །
དེས་ན་མི་མཇེད་ཀྱི་ཞིང་གཅིག་ཏུ་སངས་རྒྱས་སྟོང་ལས་གཞན་པའི་སངས་རྒྱས་མང་པོ་འབྱུང་བ་འདི་ནི་གདུལ་བྱ་ཐེག་པ་ཆེན་པོ་དེ་དག་ལ་ཆེས་བསྟན་པ་ཡིན་ཏེ། བརྒྱད་སྟོང་པར། དགེ་སློང་ཁྲི་བསྐལ་པ་བཟང་པོ་འདི་ལ་མངོན་པར་རྫོགས་པར་སངས་རྒྱས་པར་བཤད་ལ། ཉི་ཁྲི་སྣང་བར། གྲངས་སྟོང་གི་ངེས་པ་ནི་འཇིག་རྟེན་གྱི་ཁམས་མི་མཇེད་དུ་བསྐལ་པ་བཟང་པོ་ལ་གྲངས་སྟོང་དུ་གྲགས་པ་ཉིད་ཀྱིས་ཐབས་ལ་མཁས་པས་གཞན་སྒྲུབ་པ་དང་དགག་པ་མེད་པར་ཤེས་པར་བྱ་བའི་དོན་ཡིན་ནོ། །ཞེས་འབྱུང་ལ། དེའང་བསྐལ་པ་བཟང་པོ་ལ་སངས་རྒྱས་སྟོང་དུ་གྲགས་པས་དེ་གཙོ་བོར་སྨོས་ཀྱི་གཞན་བཀག་པ་ནི་མ་ཡིན་ཞེས་འཆད་པར་མཛད།
ཡང་སངས་རྒྱས་མང་པོ་འཇིག་རྟེན་གྱི་ཁམས་གཅིག་ཏུ་མི་འབྱུང་བྱ་བའང་སྒྲ་ཇི་བཞིན་པ་མིན་ཏེ། སྟོང་གསུམ་གྱི་འཇིག་རྟེན་གཅིག་ཏུ་ཤཱཀ་ཐུབ་བྱེ་བ་ཕྲག་བརྒྱ་ཅིག་ཅར་འབྱུང་བ་ལྟ་བུ་ཉིད་ཀྱི་ཕྱིར། འོ་ན་ལུང་དང་འགལ་བའང་མིན་ཏེ་སྔོན་མངོན་པར་རྫོགས་པར་སངས་མ་རྒྱས་གོང་གི་རྟེན་གཅིག་སངས་རྒྱས་པ་ན་རྟེན་གཅིག་པོ་དེ་གདུལ་བྱའི་ངོ་བོར་མཆོག་གི་སྤྲུལ་སྐུ་དཔག་ཏུ་མེད་པ་འཇིག་རྟེན་གྱི་ཁམས་གཅིག་ཏུ་འབྱུང་ཡང་སངས་རྒྱས་དུ་མ་ཅིག་ཅར་འབྱུང་བའི་སྐྱོན་མེད་དེ། རྟེན་གཅིག་གིས་བསྡུས་པའི་སྤྲུལ་པའི་སྐུ་ཡིན་པའི་ཕྱིར། སློབ་དཔོན་ལེགས་ལྡན་བྱེད་ཀྱིས་རྟོག་གེ་འབར་བར། གནས་གཙང་མ་ན་གནས་པའི་དེ་བཞིན་གཤེགས་པ་རྣམ་པར་སྣང་མཛད་ཀྱིས་བྱིན་གྱིས་བརླབས་ཀྱིས་བསྟན་པ་ཡང་ཡིན་ལ་སྤྲུལ་པའི་སངས་རྒྱས་དེ་རྣམས་ཐ་དད་པའི་སངས་རྒྱས་ཀྱང་མ་ཡིན་ཏེ། རྟེན་གཅིག་པའི་ཕྱིར་ཉི་མའི་དཀྱིལ་འཁོར་ལས་རབ་ཏུ་བཀྱེ་བའི་འོད་ཟེར་ལྟ་བུའམ། མིའི་བདག་པོ་ལ་རྟེན་པའི་བྱ་བ་བྱེད་པའི་སྐྱེས་བུ་མང་པོ་བཞིན་དུ་སྤྲུལ་པ་རྣམས་མང་པོ་ཉིད་ཡིན་ན་མཛད་པ་གཅིག་པའི་ཕྱིར་དེ་བཞིན་གཤེགས་པ་ནི་མང་པོ་ཉིད་མ་ཡིན་པར་འདོད་དེ། དེས་ན་འཇིག་རྟེན་གྱི་ཁམས་གཅིག་ཏུ་སངས་རྒྱས་མང་པོ་འབྱུང་བ་ནི་གནས་མེད་ཅིང་སྐབས་མེད་དོ་ཞེས་བྱ་བ་དང་ཡང་མི་འགལ་ཏེ། སྟོང་གསུམ་གྱི་སྟོང་ཆེན་པོའི་འཇིག་རྟེན་གྱི་ཁམས་ཀྱི་དབང་དུ་བྱས་ནས་བསྟན་པ་ཡིན་གྱི། འཇིག་རྟེན་གྱི་ཁམས་ཐམས་ཅད་དུ་ནི་མ་ཡིན་པས་སོ། །ཞེས་འབྱུང་བ་ལྟར་འཇིག་རྟེན་གསུམ་གྱི་མགོན་པོ་འབྲི་ཁུང་པའི་དགོངས་པར་འཆད་ནའང་མི་ལེགས་པ་མིན་ཏེ། འབྲི་ཁུང་པ་ཉིད་སློབ་དཔོན་ཀླུ་ཞབས་ཡིན་ལ། དེའི་དགོངས་འགྲེལ་ཆེན་པོ་ཞིག་སློབ་དཔོན་ལེགས་ལྡན་བྱེད་ཡིན་པའི་ཕྱིར།
དགོངས་གཅིག་རྙིང་མར། སངས་རྒྱས་ལ་ཕྲག་དོག་མི་མངའ་བས། སངས་རྒྱས་གཞན་རྣམས་ཀྱང་སངས་རྒྱས་དེའི་ཕྲིན་ལས་སྒྲུབ་པའི་ཚུལ་དུ་སངས་རྒྱས་དེའི་ཡབ་སོགས་མཛད་བྱ་བ་དང་། བསྟན་པ་གཅིག་ལ་སྟོན་པ་གཉིས་མི་འབྱུང་བ་བྱ་བ་བོན་འབུམ་གྱི་ཆོས་སྐད་ཁོ་ན་ཡིན་པར་བཤད་པ་ལྟ་བུ་འདུག་པའང་ཆེས་མི་མཛེས་ཏེ། སངས་རྒྱས་ལ་ཕྲག་དོག་ཡོད་པ་སུ་ལ་ཡང་མི་དྭོགས་པའི་ཕྱིར་དང་། སངས་རྒྱས་ནི་སེམས་ཅན་མཐའ་དག་གདུལ་བ་ལ་གཞན་དྲིང་ལ་རག་མ་ལས་པས། སངས་རྒྱས་ནང་ཕན་ཚུན་ཆེད་དུ་གྲོགས་བྱ་དགོས་པ་མ་ཡིན་པ་དང་། དེ་ལྟར་ཆེད་དུ་གྲོགས་བྱ་དགོས་ན། སངས་རྒྱས་ཀྱི་ཕྲིན་ལས་འབད་རྩོལ་རྟོག་པ་དང་བཅས་པར་ཡང་ཐལ་དྭོགས་པར་འགྱུར་རོ། །བསྟན་པ་གཅིག་ལ་སྟོན་པ་གཉིས་མི་འབྱུང་བ་བོན་མདོར་མ་ཟད། མཛོད་འགྲེལ་ལས། ལྷན་ཅིག་སངས་རྒྱས་གཉིས་མིན་བཞིན། །ཞེས་སོགས་གསུང་རབ་ནས་རྒྱས་པར་གསུངས་པ་ཉིད་དོ། །«མདོ་ལས། ཤཱ་རིའི་བུ་གལ་ཏེ་ལ་ལ་ཞིག་ཁྱོད་ཀྱི་ཐད་དུ་འོང་ནས་འདི་སྐད་དུ། ད་ལྟ་དགེ་སྦྱོང་གཽ་ཏམ་མ་དང་། འདི་ལྟ་སྟེ་མངོན་པར་རྫོགས་པར་འཚང་རྒྱ་བ་ལ་མཉམ་ཞིང་མཉམ་པ་འགའ་ཞིག་ཡོད་དམ་ཞེས་དྲི་བར་གྱུར་ན་ཇི་སྐད་ལན་གདབ། དེ་ལྟ་དྲི་བར་གྱུར་ན། བཅོམ་ལྡན་འདས་དང་མཉམ་པ་ནི་འགའ་ཡང་མེད་དོ་ཞེས་ལན་གདབ་པའོ། །ཅིའི་སླད་དུ་ན། བཅོམ་ལྡན་འདས་གཉིས་སྔ་ཕྱི་མེད་པར་འཇིག་རྟེན་དུ་འབྱུང་བ་ནི་གནས་དང་། གོ་སྐབས་མེད་དོ་ཞེས་བཅོམ་ལྡན་འདས་ལས་ཐོས་ཤིང་མངོན་དུ་བཟུང་བའི་སླད་དུའོ་ཞེས་གསུང་ཟེར་རོ། །ཞེས་མཛོད་ཀྱི་འགྲེལ་པར་དྲང་ངོ་། །མཆན། » ཞེས་རྟེན་འབྲེལ་ཚོམས་ཀྱི་གསུང་རྒྱུན་ལེགས་པར་བཤད་པ་ཉིད་གྲུབ་བོ། །
ཐུབ་མཆོག་ཁོ་ནས་མཁྱེན་པ་ལས། །གཞན་གྱིས་རྟོགས་པར་བྱ་མིན་པའི། །རྟེན་ཅིང་འབྲེལ་འབྱུང་ཆོས་ཀྱི་ཚུལ། །ལེགས་པར་སྦྱར་འདིས་འགྲོ་བ་ཀུན། །ཟླ་མེད་དཔལ་ལྡན་དྭགས་བརྒྱུད་ཀྱི། །བསྟན་པའི་ཉི་མ་འབར་གྱུར་ཅིག། །།«ཕྱི་མོ་གཉིས་དང་བསྟུན་ནས་ལེགས་པར་ལན་ཅིག་ཞུའོ།། །། »
༄༅། །ཨོཾ་སྭསྟི་སིདྡྷི་རསྟུ། དེང་འདིར་གསུང་རབ་རིན་ཆེན་འཕྲུལ་པར་དུ། །བཞེངས་དགེས་ལེགས་བྱས་འདིས་མཚོན་དུས་གསུམ་དུ། །བགྱིས་པའི་དགེ་ཚོགས་དྲི་མ་མེད་པ་རྣམས། །གཅིག་ཏུ་བསྡོམས་ཏེ་མཐུན་རྐྱེན་སྒྲུབ་རྣམས་དང་། །བསྟན་པའི་སྦྱིན་བདག་ཚེ་རིང་འབྱོར་ལྡན་ཞིང་། །མ་གྱུར་ནམ་མཁའི་མཐའ་མཉམ་འགྲོ་བ་ཀུན། །སྒྲིབ་གཉིས་བྱང་ཞིང་ཚོགས་གཉིས་མྱུར་རྫོགས་ཏེ། །བླ་མེད་རྣམ་གྲོལ་ཐོབ་པའི་རྒྱུ་རུ་བསྔོ། །བསྟན་འཛིན་དམ་པ་གང་ན་སུ་བཞུགས་རྣམས། །སྐུ་ཚེའི་རྐྱེན་གེགས་ཐ་དག་རབ་ཞི་ནས། །བསྟན་འགྲོའི་དོན་ཆེན་བླ་མེད་མཛད་བཞིན་དུ། །དམ་ཆོས་བདུད་རྩིའི་སྦྲང་ཆར་འབེབས་གྱུར་ཅིག །ཡངས་པའི་རྒྱལ་ཁམས་ཀུན་ཏུ་ལོ་ལེགས་ཤིང་། །ནད་མུག་འཁྲུག་རྩོད་ཐམས་ཅད་ཞི་བ་དང་། །མི་མཐུན་རྒུད་པའི་མིང་ཡང་མི་གྲགས་པར། །རྫོགས་ལྡན་དང་པོའི་ལང་ཚོ་འཆར་བར་ཤོག །དེའི་མཐུས་ཁ་བ་རིས་པའི་སྐྱེ་དགུའི་ཡིད། །རྣམ་དཀར་དགེ་བའི་ལས་ལ་ཕྱོགས་པ་དང་། །མཐུན་རྐྱེན་ལེགས་ཚོགས་གོང་ནས་གོང་འཕེལ་ཏེ། །དམ་ཆོས་འཛིན་པའི་སྣོད་དུ་རུང་བར་ཤོག །འཇིག་རྟེན་དབང་ཕྱུག་ཕྱག་ན་པདྨོ་ཡི། །ཞབས་པད་བྷོ་ཊའི་ལྗོངས་འདིར་མྱུར་བཀོད་དེ། །ཞི་བསིལ་ཆོས་ཀྱི་བདུད་རྩིའི་ཟིལ་མངར་རོར། །ལོངས་སུ་སྤྱོད་པའི་སྐལ་བཟང་མྱུར་འཆར་ཤོག །ཁྱད་པར་བསྟན་པའི་སྙིང་པོ་སྒྲུབ་བརྒྱུད་ཀྱི། །རིང་ལུགས་དྲི་མེད་ས་ཆེན་ཡོངས་ཁྱབ་སྟེ། །བསྟན་པ་འཛིན་པའི་སྐྱེས་བུ་དམ་པ་རྣམས། །སྐུ་ཚེ་མི་འགྱུར་ཚེ་ལྷའི་ངོ་བོར་བརྟན། །ཕྲིན་ལས་མི་ཟད་ཉི་ཟླའི་འོད་དང་སྡེབ། །འདུས་ཚོགས་དགེ་འདུན་བགྲང་ཡས་རྒྱུ་སྐར་ལ། །ཟབ་རྒྱས་ཆོས་ཀྱི་གྲུ་ཆར་འབེབས་པར་ཤོག །ལྷ་རྣམས་མཁའ་ལ་ཤིས་པའི་གླུ་དབྱངས་ལེན། །འགྲོ་རྣམས་བདེ་ཞིང་སྐྱིད་པའི་ཡུན་དུ་འཚོ། །ཀླུ་རྣམས་དགའ་བས་ནོར་འཛིན་དབྱིག་གིས་བཀང་། །མཐར་ཐུག་སངས་རྒྱས་ཡེ་ཤེས་ཐོབ་པར་ཤོག །«ཅེས་པའང་ ༧ རྒྱལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་དགུང་གྲངས་བཅུ་གསུམ་སྟེང་། འོག་མིན་མཚུར་ཕུའི་གདན་སར་ལྗགས་རྩོམ་གནང་བའི་རྟེན་གསུམ་གསར་བཞེངས་ཀྱི་དགེ་བསྔོའི་སྨོན་ཚིག་བྱིན་རླབས་ཅན་ནོ།། །།